สัญญาที่ไม่เป็นธรรม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

.....เดชา กิตติวิทยานันท์
ทนายคลายทุกข์ฉบับนี้ขอนำเรื่องข้อสัญญาที่ไม่ชอบธรรม ที่เป็นการเอาเปรียบผู้บริโภคมานำเสนอ ซึ่งปัจจุบันมีข้อสัญญาที่เอาเปรียบผู้บริโภคทุกสินค้าและบริการ เช่น รถยนต์ บ้าน ที่ดิน ฟิตเนส ห้างสรรพสินค้า เป็นต้น 
นับวันสัญญาที่เอาเปรียบประชาชนยิ่งมีมากขึ้น วันนี้ผมขอยกตัวอย่างของสัญญาที่ไม่เป็นธรรมที่เอาเปรียบผู้บริโภคมีดังต่อไปนี้
1.การจองรถทั้งรถใหม่และรถเก่า มีข้อยกเว้นความรับผิด เช่น ส่งมอบรถช้า ขอเงินคืนไม่ได้ เรียกร้องค่าเสียหายหรือดอกเบี้ยไม่ได้
2.ใบรับรถ มีการยกเว้นว่าได้ตรวจสอบสภาพรถแล้วยอมรับว่ารับรถในสภาพที่สมบูรณ์เรียบร้อยแล้ว แต่ปรากฏว่ายังชำรุดบกพร่องซ่อนอยู่
3.จองรถแล้วกู้ไม่ผ่าน จ่ายเงินดาวน์แล้ว ผู้รับจอง/เต็นท์ ไม่ยอมคืนเงินดาวน์หรือเงินที่ผ่อนชำระไปแล้ว
4.ซื้อรถใหม่ พนักงานของศูนย์นำรถมาส่งให้กับผู้บริโภค แต่ให้ลงนามในใบส่งมอบรถว่า ถ้าเกิดอุบัติเหตุระหว่างทางศูนย์ไม่ต้องรับผิดชอบ และให้ผู้ซื้อรับผิดชอบเอง
5.ให้เช่าซื้อรถยนต์ ส่งมอบรถยนต์ตามสัญญาเช่าซื้อเป็นรถป้ายแดง แต่ไม่ยอมส่งป้ายดำตามปกติ เป็นเหตุให้ตำรวจปรับทุกวัน และไฟแนนซ์มีสัญญายกเว้นความรับผิดไว้
6.ฟิตเนส มีข้อยกเว้นห้ามยกเลิกสัญญาก่อนกำหนด ถ้าเลิกสัญญาก่อนกำหนด จะต้องถูกปรับเป็นเงินจำนวนมาก เท่ากับระยะเวลาตามข้อตกลง
7.ฟิตเนส ให้บริการลูกค้าเป็นจำนวนมาก ปริมาณผู้ใช้บริการมากกว่าอุปกรณ์ออกกำลังกาย ทำให้ไม่เป็นไปตามที่ตกลง แต่มีข้อสัญญาห้ามบอกเลิกสัญญา
8.รถเช่าตามสนามบิน มีเอกสารจำนวนหลายรายการให้ลูกค้าลงนามก่อนใช้บริการ ยกเว้นความรับผิดอันเกิดจากความบกพร่องของรถยนต์ โดยมีข้อสัญญาระบุไว้ รวมทั้งมีข้อความสละสิทธิ์ในเงินค้ำประกันความเสียหายจำนวน 2 หมื่นบาท โดยประมาณ ที่รูดบัตรเครดิตตอนใช้บริการ ทั้งที่ยังมีข้อโต้แย้งเรื่องการละเมิดและจำนวนค่าเสียหาย
9.แฟรนไชส์ มีการกำหนดยืนยันว่า ถ้าซื้อแฟรนไชส์รับประกันรายได้ แต่ไม่เป็นไปตามโฆษณามีข้อความระบุห้ามเลิกสัญญา สละสิทธิ์ในการขอคืนเงินและไม่มิสิทธิขอเงินคืน
10.ตลาดนัดเปิดตลาดใหม่ ระบุว่าจะมีการโฆษณาประชาสัมพันธ์ให้ลูกค้ามาใช้บริการ มีที่จอดรถ แต่ไม่มีการประชาสัมพันธ์ แม่ค้าขายสินค้าไม่ได้ แต่สัญญาระบุห้ามขอคืนเงินหรือเลิกสัญญา
11.จองบ้านหรือคอนโด ไม่มีกำหนดเวลาสร้างเสร็จ ห้ามบอกเลิกสัญญา
12.จองบ้านผ่อนดาวน์ครบ กู้ไม่ผ่านไม่ยอมคืนเงิน มีข้อตกลงไม่มีการคืนเงินหรือริบเงิน
13.อาคารจอดรถตามห้าง มีระบบรักษาความปลอดภัย แต่รถหาย เพราะความประมาทในการรักษาความปลอดภัย แต่มีข้อสัญญาไม่รับผิดชอบความเสียหาย
14.สัญญาว่าจ้างกำจัดปลวก มีการรับประกันว่าปลวกจะไม่กินบ้าน แต่ปลวกกินบ้านมีข้อสัญญายกเว้นความรับผิด
15.สัญญาให้บริการอินเทอร์เน็ตความเร็วสูง ให้บริการความเร็วต่ำกว่าที่ตกลง แต่มีสัญญายกเว้นความรับผิดไว้ว่าผู้ใช้บริการไม่มีสิทธิเรียกค่าเสียหาย
หากท่านใดมีข้อสงสัยเกี่ยวกับข้อสัญญาที่ไม่เป็นธรรม สอบถามได้ที่ทนายคลายทุกข์ โทร. 029485700 หรือ www.decha.com ยินดีให้คำแนะนำเพื่อป้องกันสิทธิของท่านเอง ก่อนลงนามในสัญญาควรอ่านให้ละเอียดก่อนลงนามรับเงื่อนไขนะครับ 
และเมื่อลงนามแล้ว ท่านยังมีสิทธิฟ้องศาลให้ยกเลิกแก้ไขได้ เพราะถือว่าไม่มีข้อสัญญาดังกล่าวอยู่
เอาไว้ฉบับหน้าค่อยมาดูตัวบทกฎหมายที่เกี่ยวข้องกับสัญญาที่ไม่เป็นธรรมกันนะครับ เพื่อจะได้ไม่ตกเป็นเหยื่อ...